Drie plaasmoordverdagtes vra dan borgtogArgieffoto Die drie mans wat in hegtenis geneem is in verband met die moord op Shaun Krull (48) het Maandag in die landdroshof in Oos-Londen verskyn. Vizicelo Wokisi, Xhanti Ndingaye (29) en Zolani Losi (23) het op aanklagte van moord en roof met verswarende omstandighede in die hof verskyn, het Luxolo Tyali, woordvoerder van die Nasionale Vervolgingsgesag (NVG), gesê. Die saak is tot Woensdag uitgestel wanneer die verdagtes amptelik om borgtog sal aansoek doen. Krull se liggaam is Vrydag omstreeks 08:00 naby ŉ voerkraal op die plaas in die Kwelera-omgewing, noord van Oos-Londen, aangetref. Hy het twee steekwonde in sy bors gehad. Plaaswerkers het op sy liggaam afgekom en die polisie is ontbied. Krull het die Donderdag omstreeks 19:00 die plaas in sy Toyota Hilux gepatrolleer voordat sy liggaam die volgende oggend gevind is. Krull se bakkie, selfoon en beursie is gesteel. Volgens kapt. Hazel Mqala, woordvoerder van die polisie, is twee van duie verdagtes reeds Vrydag in hegtenis geneem nadat Krull se bakkie in ŉ veld in die Middledrift-omgewing gevind is. Die bakkie is gevind naby die huis van ŉ man wat vir Krull gewerk het, maar afgedank is. ŉ Derde verdagte het weggehardloop toe die polisie op die huis toegeslaan het. Die polisie het op gesteelde goedere beslag gelê. Mqala het gesê die derde verdagte het homself Saterdag aan die polisie oorgegee. Krull se broer, Alwyn, het aan die Daily Dispatch gesê sy broer het met Brahmane geboer. Alwyn is die eienaar van Sunrise Eggs wat op ŉ naburige plaas geleë is. Volgens Alwyn het sy broer die afgelope 20 jaar alleen die beesplaas bestuur. Krull word oorleef deur drie broers en ŉ suster.